De Danske Sukkerfabrikker

De Danske Sukkerfabrikker A/S (fra 1989 Danisco Sugar Sector under Danisco og siden 2009 en del af Nordic Sugar under Nordzucker, herunder varemærket Dansukker) er en dansk sukkerproducent, som var en selvstændig virksomhed fra 1872 til 1989.

Eksempler på foretagendets tidlige produktion, samt materiale om virksomhedens fabrikker, er i dag udstillet på Danmarks Sukkermuseum i Nakskov.

Historie 
De Danske Sukkerfabrikker A/S blev stiftet den 20. april 1872 under C.F. Tietgens forsæde og med en bestyrelse bestående af højesteretsadvokat Gustav Brock, forsikringsmand Edvard Hvidt, godsejer H.P. Ingerslev, lensbaron Tage Reedtz-Thott og kammerherre Ove Sehestedt Juul samt gehejmekonferensråd C.F. Tietgen som formand. Den forretningsmæssige ledelse overdroges firmaet H. Puggaard & Co. ved Rudolph Puggaard og den tekniske ledelse overkemiker G.A. Hagemann; i 1881 fratrådte Puggaard og erstattedes med Carl Gammeltoft.

Den stiftende aktiekapital var på rdl. 5 mio. fordelt på tre serier. Formålet med sukkerfabrikkerne var at omdanne roerne til sukker. Ved stiftelsen overtoges to ældre københavnske sukkerraffinaderier, nemlig:

Raffinaderiet "Phønix", der lå ved havnen ved enden af Slotsholmsgade, hvor i 1657 Det afrikanske Handelskompagni havde anlagt et sukkerraffinaderi. I 1866 var raffinaderiet af grosserer Bert. Wilhelm Westermann overdraget til Det kjøbenhavnske Skibsrederi og af dette atter i 1872 til Akts. De danske Sukkerfabrikker. Bygningerne var tegnet af J.D. Herholdt. I 1888 ophørte driften af raffinaderiet.

Helsingørsgades Sukkerraffinaderi, som grosserer Ferdinand Tutein (1789-1880) havde købt af sukkerraffinadør Johan Ludvig Surleaus bo i 1833; i 1859 overtog sønnen, William Axel Tutein, raffinaderiet og udlejede det 10 år senere til Det kjøbenhavnske Skibsrederi, der overtog det ved køb i 1872 for allerede samme år at afhænde det til De danske Sukkerfabrikker. Efter raffinaderiets brand i 1912 opførte selskabet et nyt raffinaderi ved Langebro på den i 1897 erhvervede Applebys Plads. Disse bygninger blev tegnet af Emil Jeppesen, senere udvidet ved dennes søn Louis Jeppesen, ramt af engelske bomber 1943 og delvist nedrevet og ombygget 1988.

I 1872 påbegyndte Hagemann anlægget af selskabets første roesukkerfabrik i Odense og i 1880 erhvervedes den samtidig med Odense-fabrikken anlagte Højbygaard Sukkerfabrik i Holeby på Lolland. I 1882 byggedes Nakskov Sukkerfabrik og i 1884 Stege Sukkerfabrik og Assens Sukkerfabrik (med Ludvig Fenger som arkitekt). 1878 planlagde og byggede han fællessukkerkogeriet på Skt. Croix. I 1898 købtes Maribo Sukkerfabrik, der var anlagt året forud af et aktieselskab af samme navn, og samtidig overtoges ledelsen af Lyngby Sukkerraffinaderi, som købtes i 1903. I 1910 byggedes Saxkjøbing Sukkerfabrik og i 1934 købtes Sukkerfabrikken Vestsjælland, der fik navnet Gørlev Sukkerfabrik. I 1909 overtoges aktierne i Sukkerraffinaderiet i Store Larsbjørnsstræde, der var grundlagt i 1803 af et interessentskab bestående af justitsråd Neergaard, kaptajn Fabritius, murermester Thrane og sukkermester Smith. Efter fuldførelsen af det nye raffinaderi på Applebyes Plads indstilledes driften på raffinaderiet i store Larsbjørnsstræde i 1914.

Selskabet indgik i 1989 i fusionen Danisco med bl.a. De Danske Spritfabrikker, hvor selskabet fortsatte som datterselskab under navnet Danisco Sugar Section. I 2009 afhændede Danisco sin sukkerdivision til tyske Nordzucker, der omdøbte divisionen til Nordic Sugar.

Bestyrelsen var i året 1950: Professor, dr. phil. Niels Bjerrum (1879-1958), formand, gårdejer, landbrugskandidat B. Laur. Hansen, højesteretssagfører Thorkild Knudtzon, direktør Henry P. Lading (1881-1969), godsejer Karl Langkilde (1884-1952), professor P.E. Raaschou og direktør Paul Wonsild (1886-1963).

Ledelse 
 1872-1881 Rudolph Puggaard
 1882-1920 Carl Gammeltoft
 ?-1920 Vigand Lose
 1897-1921 William Hansen Millinge (teknisk direktør)
 1920-1944 Adolph Hansen
 1944-1954 Carl Gammeltoft (1890-1954)
 1954-1957 Henry Dohn
 1957-1972 Niels Arnth-Jensen
 1972-1986 Henning Brüniche-Olsen
 1986-1989 Palle Marcus
 1989-2009 Mogens Granborg
 2009-2012 Thomas B. Olsen
 2012-2014 Flemming Lyngholm
 2014-nu Jesper Rokkjær Thomassen

Bestyrelsesformænd 

 1872-1898 C.F. Tietgen
 1898-1916 G.A. Hagemann
 1916-1919 Tage Reedtz-Thott
 1919-1941 Torben Grut
 1941-1953 Niels Bjerrum
 1953-1961 Paul Wonsild
 1961-1980 Peter F. Heering
 1980-1986 Knud Overø
 1986-1989 Hugo Schrøder
 2009-2010 Hans-Gerd Birlenberg
 2010-2017 Hartwig Fuchs
 2017-2019 Sven Jansen
 2019-2022 Axel Aumüller
 2022-nu Alexander Godow

Andre bestyrelsesmedlemmer 
 Thorkild Knudtzon, højesteretssagfører
 Karl Langkilde, godsejer
 P.E. Raaschou, professor
 N.O. Hofman-Bang, forstander
 C.C. Clausen, advokat
 Westy Stephensen, nationalbankdirektør
 C.F. Jarl, direktør
 Otto Reedtz-Thott, lensbaron
 L. Wilhjelm
 Ivan Kondrup

Litteratur 
 Lauritz Estrup, De danske Sukkerfabrikker 1872-1922, 1922.

Eksterne henvisninger 
 Danmarks ældste forretninger 1100-1911, Kraks Forlag 1950 
 Om DDS på Virk-info.dk 

Danske virksomheder etableret i 1872
Ophørt i 1989
Tidligere virksomheder i København
Sukkerfabrikker
Industribygninger i København
Leverandører til Det Kongelige Danske Hof
Christianshavn
Sukkerproducenter